寄莫萬安
作者：趙蕃
朝代：宋

paragraphs: 天生尤物爲民瘵，荔枝奔騰自南海。
後來始說閩部採，亦有風人刺丁蔡。
嗟哉萬安十室邑，橘比江陵梨號蜜。
嘗聞舊日事苞苴，千數私家公百十。
莫侯爲令知其然，罷獻初從使者先。
其餘詬病置不問，貧友或乞捐餐錢。
憶昨追隨秋政熱，不但近公如玉雪。
別來已忽露爲霜，當念相如多病渴。